|  |
| --- |
| PATVIRTINTA |
| Klaipėdos miesto savivaldybės |
| tarybos 2017 m. gruodžio 21 d. |
| sprendimu Nr. T2-337 |

**KLAIPĖDOS MIESTO SAVIVALDYBĖS PREMIJŲ UŽ MIESTUI AKTUALIUS IR PRITAIKOMUOSIUS DARBUS KLAIPĖDOS AUKŠTŲJŲ MOKYKLŲ ABSOLVENTAMS SKYRIMO NUOSTATAI**

**I SKYRIUS**

**BENDROSIOS NUOSTATOS**

1. Klaipėdos miesto savivaldybės premijų už miestui aktualius ir pritaikomuosius darbus Klaipėdos aukštųjų mokyklų, išskyrus Klaipėdos universitetą, absolventams skyrimo nuostatai (toliau – Nuostatai) nustato Klaipėdos miesto savivaldybės premijų už miestui aktualius ir pritaikomuosius darbus Klaipėdos aukštųjų mokyklų, išskyrus Klaipėdos universitetą, absolventams (toliau – premijos) dydį, konkurso paskelbimo, darbų atrankos ir pateikimo, darbų vertinimo, premijų skyrimo ir mokėjimo tvarką.

2. Klaipėdos aukštosios mokyklos – visos Klaipėdoje registruotos aukštosios mokyklos bei kitų miestų aukštųjų mokyklų padaliniai (filialai).

3. Premijos mokamos iš Klaipėdos miesto savivaldybės (toliau – Savivaldybė) biudžeto asignavimų.

4. Gauti premijas turi teisę pilnamečiai Klaipėdos aukštųjų (visų studijų pakopų) mokyklų, išskyrus Klaipėdos universitetą, (toliau – mokyklos) absolventai, parengę miestui aktualų ir pritaikomąjį baigiamąjį darbą (toliau – darbas).

**II SKYRIUS**

**PREMIJOS DYDIS IR DARBŲ TEMATIKA**

5. Premijos dydis – 500 Eur, įskaitant mokesčius.

6. Savivaldybės administracijos jaunimo reikalų koordinatorius (toliau – jaunimo reikalų koordinatorius) kiekvienais metais Savivaldybėje atlieka apklausą dėl aktualių miestui temų, sudaro jų sąrašą ir pateikia Savivaldybės administracijos direktoriui.

7. Atsižvelgdamas į Savivaldybės prioritetines veiklos kryptis Savivaldybės administracijos direktorius atrenka iki 5 darbų tematikas ir iki einamųjų metų rugsėjo 15 d. teikia jas mokyklų vadovams.

8. Mokyklų vadovai, gavę darbų temas, mokyklos nustatyta tvarka apie jas informuoja savo absolventus.

**III SKYRIUS**

**KONKURSO PASKELBIMAS**

9. Konkursą organizuoja, apie jį mokyklų vadovus el. paštu informuoja, Savivaldybės interneto svetainėje www.klaipeda.lt ir spaudoje skelbia ir visą su konkursu susijusią informaciją teikia jaunimo reikalų koordinatorius.

10. Konkurso skelbime nurodoma:

10.1. darbų priėmimo laikas;

10.2. darbus priimančio skyriaus telefonų numeriai ir elektroninio pašto adresai;

10.3. kita reikiama informacija.

**IV SKYRIUS**

**DARBŲ ATRANKA IR PATEIKIMAS**

11. Mokyklos pateikia ne daugiau kaip 5 apgintus darbus su rekomendacija premijai gauti.

12. Konkurso skelbime nurodytam skyriui asmeniškai, elektroniniu paštu arba paštu (galioja pašto spaude nurodyta data) yra pateikiami:

12.1. pasirašytas popierinis darbo variantas (1 egz.);

12.2. visas darbas elektroninėje laikmenoje .*pdf* formatu originalo spalva (1 egz.);

12.3. pasirašyta rekomendacija (1 egz.);

12.4. atskirame lape surašyti darbo autoriaus rekvizitai (vardas, pavardė, el. pašto adresas ir tel. numeris).

13. Skelbime nurodytas Savivaldybės skyrius pateiktus ir užregistruotus darbus perduoda jaunimo reikalų koordinatoriui.

14. Per 3 darbo dienas nuo darbų gavimo dienos jaunimo reikalų koordinatorius atlieka techninę darbų atranką ir darbus, kurie pateikti laiku bei atitinka 11 punkte keliamus reikalavimus, perduoda darbų vertinimo komisijai.

**V SKYRIUS**

**DARBŲ VERTINIMAS**

15. Pateiktus darbus vertina darbų vertinimo komisija (toliau – komisija).

16. Komisiją sudaro 10 narių, iš jų 5 –Savivaldybės administracijos darbuotojai, 1 – politinio (asmeninio) pasitikėjimo, 4 – Klaipėdos miesto akademinių reikalų tarybos (toliau – KMART) deleguoti atstovai.

17. Komisija sudaroma Savivaldybės tarybos sprendimu 2 (dvejiems) metams.

18. Komisijos narys gali būti atšauktas Savivaldybės mero teikimu nepasibaigus kadencijai: jam mirus, jo paties prašymu, pažeidus nešališkumo deklaraciją.

19. Komisijos darbą organizuoja jaunimo reikalų koordinatorius, kuris yra ir Komisijos sekretorius.

20. Komisija į posėdžius kviečia mokyklų, kurios pateikė darbus premijoms gauti, atstovus. Mokyklų atstovai žodžiu pristato pateiktus darbus Komisijos nariams Komisijos posėdžio metu.

21. Komisijos posėdžiai yra teisėti, jeigu juose dalyvauja ne mažiau kaip 2/3 (du trečdaliai) Komisijos narių.

22. Darbai yra vertinami vadovaujantis šiais kriterijais:

22.1. darbo aktualumas Klaipėdos miestui (1–5 balai);

22.2. darbo pritaikomumas Klaipėdos miestui (1–5 balai);

22.3. darbo novatoriškumas (1–5 balai).

23. Jeigu Komisija nusprendžia skirti premiją darbui, kurį parengė keli absolventai, premija skiriama lygiomis dalimis kiekvienam iš autorių.

24. Komisija priima sprendimą dėl 10 (dešimties) premijų skyrimo kasmet.

25. Sprendimas dėl premijų skyrimo priimamas Komisijos posėdyje balsuojant daugumai. Jeigu balsai pasiskirsto po lygiai, galutinį sprendimą lemia Komisijos pirmininko balsas. Komisijos sprendimai įforminami posėdžio protokolais.

26. Komisijos sekretorius apie Komisijos priimtą sprendimą dėl premijų skyrimo paskelbia Savivaldybės interneto svetainėje www.klaipeda.lt, el. paštu informuoja laimėtojus ir mokyklų vadovus.

27. Komisijos protokolas perduodamas Savivaldybės administracijos direktoriui vykdyti.

**VI SKYRIUS**

**PREMIJŲ SKYRIMAS IR MOKĖJIMAS**

28. Sprendimą dėl premijos skyrimo įsakymu įteisina Savivaldybės administracijos direktorius.

29. Savivaldybės administracijos direktorius su premijuotų darbų autoriais pasirašo sutartis, kuriose apibrėžiamos autorių turtinės teisės.

30. Premija darbų autoriui pervedama į asmeninę sąskaitą banke per 10 darbo dienų nuo įsakymo skirti premiją paskelbimo ir autoriaus asmeninės sąskaitos banke rekvizitų pateikimo dienos.

31. Premijuotų darbų autoriai pagerbiami mokyklos bendruomenės iškilmingų renginių metu.

**VII SKYRIUS**

**BAIGIAMOSIOS NUOSTATOS**

32. Darbų autoriai, kuriems skirta premija, už neteisėtą kitų autorių darbų naudojimą, plagijavimą, kopijavimą ir kitą neteisėtą veiklą savo darbe atsako įstatymų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_